OCENJEVANJE PRI PREDMETU KEMIJA

V okviru ocenjevanja znanja pri kemiji dijaki lahko pridobijo naslednje ocene :

* ocene pisnih izdelkov
* ocene ustnih odgovorov
* oceno iz vaj, seminarskih nalog, projektnih nalog, kratkih testov, dodatnih dejavnosti…

# OCENJEVANJE PISNIH IZDELKOV

Pri predmetu kemija pridobimo **najmanj tri pisne ocene** tekom šolskega leta. Ena ocena je pridobljena s seštevkom kratkih 10-minutnih testov.

Minimalni odstotki za doseganje posameznih ocen so naslednji:

* 45% za zadostno (2),
* 60% za dobro (3),
* 75% za prav dobro (4),
* 90% za odlično (5).

Seštevek točk kratkih testov prevedemo v enak kriterij.

O datumu pisne naloge se z dijaki dogovorimo v skladu s pravilnikom o ocenjevanju.

Če je več kot polovica pisnih izdelkov ocenjena negativno, se pisno ocenjevanje ponovi. Vpišeta se oceni obeh pisnih izdelkov.

V primeru neuspeha ugotavljamo vzroke za neuspeh in jih skupaj z dijaki analiziramo.

**Minimalni standardi znanj - splošni** (povzeto po učnem načrtu za kemijo)

Za zadostno oceno mora dijak:

* znati ob pomoči učitelja z besedami opisati eksperimentalna opažanja ali poiskati podatke iz literature in jih predstaviti v vnaprej pripravljeni tabeli,
* poznati definicije pojmov jedrnih vsebin,
* poznati simbole ključnih elementov jedrnega vsebinskega sklopa,
* poznati pomen formul ključnih spojin jedrnega sklopa,
* znati ob pomoči učitelja zapisati kemijske spremembe jedrnega sklopa z enačbo in poznati osnovne reakcijske sheme pretvorb organskih molekul,
* znati ob pomoči učitelja reševati preproste računske naloge,
* poznati osnovna načela varnega ravnanja s snovmi, ki jih obravnavamo v sklopu jedrnega vsebinskega sklopa.

OCENJEVANJE EKSPERIMENTALNEGA DELA

Vaje se lahko ocenjujejo ustno ali pisno. Pred vsako vajo posebej dijake seznanimo z načinom ocenjevanja njihovega dela. **Če se dijak na laboratorijsko delo ne pripravi ustrezno, kar pomeni, da je brez navodil za delo in ne obvlada teoretičnih osnov, ki so pogoj za varno laboratorijsko delo, mora laboratorij zapustiti.**

Pri ocenjevanju vaj upoštevamo:

* varnost pri delu (dijak mora po zakonu o varstvu pri delu imeti zaščitno haljo, očala, rokavice,..),
* natančnost pri izvedbi (pravilnost rezultatov, sprotno vpisovanje sprememb, kontrola reakcijskih pogojev,…),
* spretnost izvajanja poskusov in organizacija dela ( dijakova aktivnost v skupini, izvedba v predpisanem času),
* zbiranje, urejanje in analiza podatkov (pravilno izpolnjene tabele s podatki, izračuni,…)
* urejeno zapisano poročilo z ustreznimi ugotovitvami, ki se nanašajo na zaključke iz prejšnje alineje,
* odgovori na dodatna vprašanja,

- rešitve dodatnih računskih nalog.

Kadar ocenjujemo poročila, upoštevamo delež pravilnih odgovorov. Kriterij za oceno je enak kot za teste.

**KRITERIJI ZA IZDELAVO POSTERJA**

**Vsebinski**

Obvezna tehnična oprema posterja: naslov, podnaslov, avtor-ji, mentor-ji, kraj in datum izdelave, uporabljena literatura in drugi viri.

Obvezni vsebinski elementi posterja: povzetek naloge, hipoteze, ugotovitve in/ali rezultati – če so, potek dela – če so posebnosti, reprezentativne slike s komentarji, grafi (če so del naloge), drugi elementi, ki podkrepijo vsebino, sporočilo posterja

**Oblikovni**

Oblika, barva in kompozicija vseh elementov mora zagotoviti dobro vidnost in lahko razvrščanje predstavljenih podatkov po pomembnosti. Gledalcu mora omogočiti hitro ustvarjanje ustrezne informacije (tiste, ki jo ima avtor posterja v mislih).

Ustrezna izbira oblike in barve posterja glede na vsebino, ki jo predstavlja (npr. poster, ki predstavlja preživetje v naravi je nepravilne oblike z obrisi krošenj dreves oz. hribov, zelene barve ...).

Kompozicija elementov (besedila, slike, ...) npr. simetrija

Velikost besedila in berljivost: glavni naslov (npr. 10 cm) > podnaslova > avtor = mentor > kraj in datum izdelave > ostalo besedilo (pribl. 24 pt)

Najmanjše črke besedila naj se dobro vidijo na 2 m., priporočamo pisavo brez serifov (podstavkov)

Slike morajo biti dovolj velike, da se bistvene stvari jasno vidijo na 2 m, morajo biti jasne in ostre

Skrbnost izdelave: ličnost, natančnost, vložen trud

Inovativnost pri izbiri elementov in izdelavi.

OCENJEVANJE PROJEKTNE NALOGE

|  |  |  |
| --- | --- | --- |
| **PREDMET OCENJEVANJA** | | **Št. točk** |
| **Potek dela in zapis naloge** | | |
| **1. Izbira virov in načrt naloge (prvo poročilo)** | | |
| 0 – 5T  6 – 10 T  11 – 15 T | Virov je malo ali so neprimerni, slabo zastavljen načrt.  Viri so primerni, vendar pomanjkljivi, primerno zastavljen načrt.  Viri so dobro izbrani in načrt je dobro zastavljen | 15 |
| **2. Ustreznost zapisa (vsebina, predpisana/dogovorjena oblika, strokovna in jezikovna pravilnost)** | | |
| 0 – 5T  6 – 10 T  11 – 15 T | Zapis je neustrezen, površen, vsebina ne ustreza naslovu naloge, vidijo se slogovne razlike posameznih članov, jezik je preprost in slovnično pomanjkljiv, strokovni izrazi niso uporabljeni korektno.  Zapis je primeren, vsebina ustreza naslovu, delno so vidne slogovne razlike prispevkov posameznih članov. Jezik je primeren in slovnično pravilen, še nekateri strokovni izrazi niso uporabljeni korektno.  Zapis je zelo dober, vsebina ustreza naslovu, slogovno enoten – ni razlik med prispevki posamezni člani. Jezik je knjižni in slovnično pravilen, strokovni izrazi so uporabljeni povsem pravilno. | 15 |
| **3. Ustreznost navajanja virov** | | |
| 0 – 1T  2 – 3 T  4 – 5 T | Viri niso navedeni oziroma so nepravilno navedeni.  Viri so korektno, vendar občasno pomanjkljivo navedeni.  Viri so natančno in pravilno navedeni. | 5 |
| **4. Izviren in ustvarjalen pristop** | | |
| 0 – 3T  4 – 7 T  8 – 10 T | Pristop je neenoten, z malo povsem konvencionalnimi idejami in metodami dela, zapis naloge je nezanimiv in oblikovno neustrezen.  Pristop je sicer enoten, vendar je s pretežno konvencionalnimi idejami in metodami dela, zapis naloge je korekten in je oblikovno ustrezen.  Pristop je celovit z mnogimi idejami, izbrane metode so uporabljene inovativno, zapis naloge je zanimiv in pritegne bralca (anekdote, citati, najnovejša spoznanja …) in je oblikovno privlačen (dobro uporabljeno strokovno gradivo, grafi …). | 10 |
| **5. Prispevek posameznika k delu skupine** | | |
| 0 – 5T  0– 5 T | Samoocena posameznika  Povprečna ocena drugih članov | 10 |
| **SKUPAJ** |  | 55 |

|  |  |  |
| --- | --- | --- |
| **Predstavitev** | | |
| **1. Vsebinska predstavitev programa Power Point** | | |
| 0 – 5T  6 – 10 T  11 – 15 T | Prosojnice so nepregledne in nejasne: vsebujejo preveč besedila; vsebina na prosojnicah je slabo razporejena, besedilo na prosojnicah ima veliko jezikovnih in vsebinskih napak, prosojnice ne posredujejo celovite informacije.  Prosojnice so ustrezno izdelane, prosojnice vsebujejo preveč besedila, a je vsebina ustrezno organizirana, besedilo na prosojnicah ima malo jezikovnih in vsebinskih napak, prosojnice posredujejo ustrezno informacijo.  Prosojnice so jasne in pregledne, vsebina je dobro organizirana, besedilo na prosojnicah nima jezikovnih in vsebinskih napak, prosojnice posredujejo vse bistvene informacije. | 15 |
| **2. Kakovost predstavitve in upoštevanje predpisanega časa predstavitve** | | |
| 0 – 7T  8 – 13T  14 – 20 T | Predstavitev je slaba, nesistematična, ne sledi vsebini naloge; ni opredeljenega problema naloge, niso podana ključna dejstva oz. ugotovitve, jezikovno in strokovno izražanje je pomanjkljivo oz. neprimerno; slabo uporabljeni ali sploh neuporabljeni vizualni pripomočki. Člani skupine nimajo občutka za časovni okvir, predstavitev je bistveno predolga ali prekratka oz. ima povsem neprimerno časovno razporeditev glede na vsebino naloge (razvlečeni nepomembni deli, ključnim dejstvom pa namenjen prekratek čas).  Predstavitev je korektna, ne povsem sistematična in celovita; predstavljen je problem naloge, utemeljene so metode dela, podana so le ključna dejstva oz. ugotovitve, jezikovno in strokovno izražanje je ustrezno; primerno uporabljenih nekaj vizualnih pripomočkov. Predstavitev delno predolga ali prekratka glede na predvideni čas, precej primerna časovna razporeditev glede na vsebino naloge.  Predstavitev je zanimiva, sistematična in celovita; dobro je predstavljen problem naloge, utemeljene so metode dela, podana so le ključna dejstva oz. ugotovitve, niso po jezikovno in strokovno izražanje je dobro; odlično ciljno uporabljeni vizualni pripomočki. Predstavitev traja predviden čas, dobra časovna razporeditev glede na vsebino naloge. | 20 |
| **3. Odziv in dejavnost poslušalcev** | | |
| 0 – 1T  2 – 3 T  4 – 5 T | Predstavitev poslušalcev ne pritegne, v razredu je nemir, ki ga člani skupine ne zaznajo oz. nalogo predstavljajo izključno učitelju; člani skupine v predstavitvi niso načrtovali nobenih dejavnosti za poslušalce.  Predstavitev je primerno tekoča, člani skupine med predstavitvijo skušajo vključiti poslušalce, tudi z nekaj pripravljenimi gradivi, a jim ne uspeva v celoti.  Predstavitev je privlačna in zelo pritegne poslušalce, člani skupine se med predstavitvijo odzivaj na občinstvo in z dobro pripravljeni gradivi učinkovito aktivirajo poslušalce. | 5 |
| **4. Medsebojna usklajenost članov** | | |
| 0 – 1T  2 – 3 T  4 – 5 T | Člani skupine niso usklajeni, si skačejo v besedo oz. so med posameznimi prispevki mučni premolki, občasen vtis kaosa.  Člani skupine so primerno usklajeni, občasno pride do manjših spodrsljajev, ki predstavitve ne motijo bistveno.  Člani skupine so pri predstavitvi dobro usklajeni, se podpirajo in dopolnjujejo. | 5 |
| **SKUPAJ** |  | 45 |

**SKUPINSKI OCENJEVALNI LIST PROJEKTNE NALOGE**

|  |  |  |
| --- | --- | --- |
| PREDMET OCENJEVANJA | Možno število  točk | Doseženo  število točk |
| **Potek in zapis naloge** |  |  |
| 1. Izbira virov in načrt naloge (prvo poročilo) | 15 |  |
| 2. Ustreznost zapisa (vsebina, predpisana/dogovorjena oblika, strokovna in jezikovna pravilnost) | 15 |  |
| 3. Ustreznost navajanja virov | 5 |  |
| 4. Izviren in ustvarjalen pristop | 10 |  |
| 5. Prispevek posameznika k delu skupine  Član: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Član: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Član: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | 10 |  |
| **Skupaj** | **55** |  |
| **Predstavitev naloge** |  |  |
| 1. Vsebinska predstavitev programa Power point | 15 |  |
| 2. Kakovost predstavitve in upoštevanje predpisanega časa predstavitve | 20 |  |
| 3. Odziv in dejavnost poslušalcev | 5 |  |
| 4. Medsebojna usklajenost članov | 5 |  |
| **Skupaj** | **45** |  |
| **Skupni seštevek** | **100** |  |

Povzeto po:

− Posodobitve pouka v gimnazijski praksi. Kemija : splošna in anorganska kemija. 2011. Ljubljana: Zavod RS za šolstvo. ISBN 978-961-234-932-5.

## DOMAČE NALOGE

To so naloge, ki so narejene doma in so dokumentirane v zvezku oziroma delovnem zvezku. Slednjega morajo dijaki imeti pri pouku vsako učno uro. Domače naloge predstavljajo enega izmed načinov komunikacije med dijakom in učiteljem. Učitelj na ta način :

* preverja sprotno delo dijakov,
* ugotovi česa dijaki ne razumejo in
* presodi zanimanje dijakov za kemijo.

**Cilji :**

* dijak na ta način ponovi snov, ki so jo obravnavali v šoli,
* izdelava domače naloge mu omogoča postopno razumevanje snovi,
* z izdelavo domače naloge utrjuje snov,
* omogoča mu tudi delno pripravo na naslednjo učno uro.

**Vsebina :**

* domače naloge vsebujejo različne teme,
* domače naloge se nanašajo na obravnavano snov,
* dijak povezuje kemijske vsebine z drugimi predmeti .

**Izdelava domače naloge je obvezna**. Dijak izdela domačo nalogo za vsako učno uro, ko je bila naloga dana.

Učitelj lahko pregleduje domačo nalogo vsako učno uro in evidentira kvaliteto in kvantiteto. Ne delanje domačih nalog učitelj evidentira. Če dijak domač naloge ne dela redno in je večkrat vpisan, se to obravnava kot lažjo disciplinsko kršitev.

V primeru velikih odstopanj od zastavljenih ciljev, učitelj analizira situacijo v oddelku in skuša odpraviti vzroke. V kolikor učitelj ugotovi, da dijak neredno opravlja svoje obveznosti, obvesti razrednika, slednji pa starše.

**DODATEK K PRAVILNIKU O OCENJEVANJU PRI KEMIJI**

**Ugodnost in izguba ugodnosti**

Dijakova ugodnost je napovedano ocenjevanje ustnih odgovorov.

Napoved ocenjevanja ustnih odgovorov obsega:

* določitev datuma ocenjevanja,
* poimensko določitev dijaka/dijakov (največ pet za posamezno uro),
* določitev ciljev in obsega snovi.

Učitelj lahko napove ocenjevanje ustnih odgovorov le dijaku, ki je prisoten pri pouku. O datumih napovedanega ocenjevanja ustnih odgovorov vodita učitelj in dijak osebno evidenco.

To ugodnost dijak pri predmetu izgubi po treh kršitvah iz kateregakoli od naslednjih vzrokov (učitelj to beleži v svojih osebnih zapiskih in opremi z datumom):

* dijak ne zna tekoče obravnavane snovi,
* ne opravi domače naloge ali drugih dogovorjenih obveznosti,
* moti pouk,
* ne prinaša za pouk potrebnih pripomočkov,

ali

* če se enkrat, brez utemeljenih razlogov, izogne napovedanemu ocenjevanju znanja.

Dijak praviloma izgubi ugodnost - možnost napovedanega ustnega ocenjevanja znanja do zaključka ocenjevalnega obdobja.

**Popravljanje negativno ocenjenega ocenjevalnega obdobja**

* Dijaku, ki je v ocenjevalnem obdobju ocenjen negativno, učitelj določi način in najmanj en datum ocenjevanja znanja.
* Dijak, ki je v ocenjevalnem obdobju ocenjen negativno in je ocenjevalno obdobje popravil s pozitivno oceno 2 ali 3, je v tistem obdobju ocenjen z zadostno oceno; če popravi z oceno 4 ali 5 pa z oceno dobro.
* Pri popravljanju negativne ocene ob koncu pouka, se lahko dijak odloči za test, ki zajema doseganje minimalnih standardov in lahko doseže oceno največ 3.
* Če dijak nezadostne ocene ni popravil, je konferenca negativna.

**Zaključevanje**

* Dijak ima pred zaključevanjem ocen možnost popravljati eno izmed pisnih ocenjevanj po lastni izbiri. Dijaki 4. letnika zbirajo med popravljanjem organske ali splošne in anorganske kemije. V primeru večjega števila izostankov vse ugodnosti zgubijo.
* Ocene iz eksperimentalnih vaj in dodatnih aktivnosti se lahko glede na izdelek ponderirajo z 0,5.
* Zaključena ocena je pozitivna, če sta pozitivni obe konferenci.
* Zaključeno oceno pridobimo z izračunavanjem aritmetične sredine ob upoštevanju dijakovega odnosa do predmeta, opravljanja domačih obveznosti, sodelovanja pri pouku in ostalih dejavnosti, ki zagotavljajo doseganje kompetenc pri pouku kemije.
* **V primeru, da je zadnja pisna ocena negativna, mora dijak pisno ocenjevanje ponavljati, če želi imeti oceno zaključeno 3 in več.**
* **Dijak, ki do zaključka pouka ni opravil vseh predpisanih obveznosti določenih v letni pripravi učitelja, je pri predmetu neocenjen.**

**PRAVILNIK O OPRAVLJANJU POPRAVNEGA in PREDMETNEGA IZPITA IZ**

**KEMIJE**

Izpit je pisni. Traja 60 minut. Če dijaku manjka 5 % ali manj do meje za oceno, je lahko pisni izpit dopolnjen z ustnim izpitom, na katerem dijak odgovarja na tri vprašanja.

Dovoljeni pripomočki: kemični svinčnik ali nalivno pero, periodni sistem in kalkulator.

Kriterij ocenjevanja:

|  |  |
| --- | --- |
| **DOSEŽENO ZNANJE V ODSTOTKIH (%)** | **OCENA** |
| do 45 | negativno (1) |
| od 45 do 60 | zadostno (2) |
| od 60 do 75 | dobro (3) |
| od 75 do 90 | prav dobro (4) |
| nad 90 | odlično (5) |

Najvišja zaključena ocena po opravljenem popravnem izpitu je 3, če dijak na izpitu pridobi oceno 3 ali višjo oceno.

**DOPOLNILNI IZPIT**

* Dopolnilni izpit opravlja dijak, ki je bil pri predmetu neocenjen, ker do zaključka pouka ni opravil vseh obveznosti določenih v letnem učnem načrtu.
* Dijak manjkajoče obveznosti opravi v rokih predpisanih za izpite do zaključka šolskega leta.

**PREDMETNI IZPIT**

* Predmetni izpit opravljajo dijaki, ki hitreje napredujejo oz izboljšujejo končno oceno predmeta v predzadnjem oz. zaključnem letniku.

Izpit je sestavljen iz krajših in/ali daljših (strukturiranih) nalog. Dijak ima na voljo 60 minut časa. Uporablja lahko pisala, geometrijsko orodje in kalkulator.

Meje za ocene pri ocenjevanja pisnega dela popravnega izpita so naslednje: 45% zd(2), 60% db(3), 75% pdb (4) in 90% odl(5).

Končna ocena po opravljenem predmetnem izpitu je za eno oceno višja od predhodno zaključene ocene, če dijak dopolnilni izpit opravi z oceno, ki je višja od predhodno zaključene ocene.

Če opravi izpit z nižjo oceno od predhodno zaključene, se mu zaključena ocena ne spremeni.

Idrija, 31. 8. 2016 Magdalena Kunc, Valerija Šemrl Kosmač